Jann Sjursen (KRF), 2001-02-22:
Det gør vi, fordi vi har så hårdt brug for nye initiativer på solvarmeområdet.
Det var også baggrunden for, at vi fra Kristeligt Folkepartis side i sidste folketingssamling fremsatte et beslutningsforslag om solvarme i nybyggeri uden for fjernvarmeområderne.
Kendsgerningerne dengang som i dag var, at antallet af installerede anlæg var faldet drastisk.
Det er beklageligt, dels fordi solvarme også er et nødvendigt bidrag - selv om det ikke er det afgørende bidrag - i forhold til, at vi kan opnå målopfyldelsen af de nationale energi- og miljømålsætninger, dels fordi det jo er vigtigt, at en stadig større del af vores energiproduktion sker ved brug af vedvarende energikilder.
Endelig mener jeg også, at man må sige, at det er beklageligt, at en ellers dygtig solvarmebranche, der har satset på denne energikilde også i tiltro til politiske beslutninger, selvfølgelig også har mærket den nedgang, der har været i antallet af installerede anlæg.
Vores forslag i sidste folketingssamling gik ud på, at man skulle have pligt til at installere solvarme også i privat nybyggeri uden for fjernvarmeområderne. Når vi tog det med - og det vil jeg godt nævne i debatten her i dag - var det jo for for alvor at give et volumen til installation af solvarmeanlæg, der kunne gøre, at denne energiform kunne blive kommercielt bæredygtigt, også sådan at vi rent faktisk kunne begynde en afvikling af den tilskudsordning, der nu har været i mange år.
Vi finder det faktisk helt naturligt, at man på lige fod med, at man stiller krav til isolering af huse m.v., så også uden for fjernvarmeområderne stiller krav
Jeg ved godt, at der er mange partier, der ikke kan lide den form for pligt, der kan ligge heri, men den er altså ikke for os at se så meget anderledes end de pligter, der i øvrigt ligger i bygningsreglementer m.v., og derfor er det for os helt naturligt, at solvarme og pligten hertil i denne her sammenhæng også inddrages i forbindelse med privat nybyggeri.
Det kunne vi desværre ikke få flertal for i Folketinget sidste år, men som nogle ordførere allerede har nævnt, blev det til en beretning fra Folketingets Energipolitiske Udvalg, hvor et flertal så kunne stå bag de principper, som også er det bærende i nærværende lovforslag.
Lovforslaget vil, som det står nævnt i bemærkningerne,
få som konsekvens, at der årligt installeres 1.200 nye solvarmeanlæg, som ellers ikke ville blive installeret.
Og det er bestemt et skridt i den rigtige retning og også på det rigtige tidspunkt.
Men jeg vil godt stadig væk fastholde det perspektiv, at det rent faktisk ikke er nok.
Det er ikke nok i forhold til, at målsætningen må være 5.000 installerede anlæg om året og også i forhold til at nå til det tidspunkt, hvor det ikke er nødvendigt at bære installationen af solvarmeanlæg oppe med tilskud.
Det er ikke nok, hvis regeringen skal leve op til sin egen målsætning herom, og at man altså frem til år 2030 skal have installeret ca. 150.000 nye anlæg.
Derfor ser jeg kun det forslag, som regeringen i dag har fremlagt, og som vi altså fra Kristeligt Folkepartis side selvfølgelig fuldt ud kan støtte, som et første skridt.
Jeg må forvente, at regeringen tager nye skridt for at kunne leve op til sine egne målsætninger på dette område.
Konkret til lovforslaget vil jeg i lighed med ordførerne fra både Enhedslisten og SF - gode venner i denne her sammenhæng, også i denne her sammenhæng - sige, at vi gerne vil se på bestemmelser omkring renovering og ombygninger
inden for anvendelsesområdet for loven her
Det synes jeg er et vigtigt aspekt, og det er faktisk et aspekt, som er med i den beretning, som Folketingets Energipolitiske Udvalg afgav sidste år, og som jeg ikke synes helt er reflekteret i lovforslaget på den måde, som det ellers er reflekteret i beretningen, også med de tilsagn, ministeren dér gav.
Spørgsmålet om brugerøkonomien, hvornår det er fordelagtigt at installere solvarmeanlæg, er også noget, som vi skal se nærmere på under udvalgsbehandlingen. Endelig mener jeg også, at spørgsmålet om lovens ikrafttrædelse må finde en præcis afklaring.
Vi vil også gerne her i dag bede ministeren sige nogle ting omkring det.
Der er gået ca. 1 år, siden vi afgav beretningen i Folketingets Energipolitiske Udvalg.
Jeg synes ikke, vi kan vente til 2002 - hvis det er det, der er hensigten - på, at dette lovforslag bliver gennemført.
Vi er bagefter allerede.
Lad os få taget de rigtige skridt, som regeringen nu også lægger op til med det her forslag.